মাননীয় প্রধানমন্ত্রী, আপনি ছাড়া ওই লক্ষ লক্ষ শহীদ পরিবারের মর্মপীড়া ঘুচানোর কেউ নেই, দায়ও নেই কারো কোনো! কারণ আপনি ওই বঙ্গবন্ধুরই কন্যা, একাত্তরে যে বঙ্গবন্ধুর নির্দেশে তাঁদের স্বজনরা বুকের তাজা রক্ত ঢেলে দিয়ে পৃথিবীর মানচিত্রে 'বাংলাদেশ' নামের এক নতুন মানচিত্র সৃষ্টি করেছিলেন। প্রিয় প্রধানমন্ত্রী, মুক্তিযুদ্ধে শহীদ ভারতীয় সেনাদের সম্মান জানিয়ে ফিরে আসুন আন্তর্জাতিক অঙ্গনের বহু সম্মানের ডালি নিয়ে। আমি আশায় বুক বেঁধে রইলাম, আপনি ঢাকায় ফিরেই মুক্তিযুদ্ধে শহীদ ৩০ লাখ মানুষের সরকারি স্বীকৃতির ব্যবস্থা করে শহীদ পরিবারগুলোকে অন্তত তাঁদের একাত্তরে হারানো স্বজনদের নিয়ে গর্ব করবার সুযোগটি করে দিবেন।